
    Del I


    INNVANDRING

  


  
    Kapittel 1


    Elver av blod


    Vest-Europa ble et multietnisk samfunn i et anfall av åndsfraværelse. Masseinnvandringen begynte i tiåret etter den andre verdenskrig, uten noen særlig offentlig debatt, noe som senere kom til å bli poengtert. Industriselskaper og regjeringer i Storbritannia, Frankrike, Tyskland, Benelux-landene og Skandinavia utarbeidet planer for rekruttering av arbeidskraft til sine blomstrende etterkrigsøkonomier. De inviterte innvandrerne. Noen av nykommerne tok jobber, særlig i tungindustrien, som nå virker misunnelsesverdig sikre og godt betalte. Mange hadde vært lojale koloniundersåtter, noen hadde sågar kjempet militært for europeiske stormakter.


    Europa ble et innvandringsmål som følge av enighet blant verdensdelens politiske og økonomiske eliter. I den grad disse elitene i det hele tatt tenkte over konsekvensene på lang sikt, gjorde de en del antagelser: Innvandrerne ville bli få i antall. Ettersom de kom for å fylle den kortsiktige mangelen på arbeidskraft, ville de fleste bare oppholde seg midlertidig i Europa. Noen ville kanskje bli lenger. Ingen trodde de noen gang ville få rett til velferdsytelser. At de ville beholde vanene og kulturene fra landsbyer, klaner, markedsplasser og moskeer lenger sør i verden, var en så bisarr tanke at den knapt ble tenkt.


    Nesten alle antagelsene som ble gjort da masseinnvandringen begynte, viste seg å være gale. Så snart det ble klart, fjernet Europa vel­kommenmatten for verdens fattige – først på tvetydig vis gjennom retorikken fra noen få politiske agitatorer på 1960-tallet, deretter uttrykkelig ved hjelp av streng lovgivning mot innvandring på 1970-tallet. I tiår etter tiår har holdningen i den vesteuropeiske offentligheten, slik den har vist seg gjennom meningsmålinger, vært resolutt motstand mot masseinnvandring. Men det er ikke slutten på historien, bare begynnelsen. Tilbakekallelsen av Europas invitasjon til innvandring gjorde lite for å demme opp for tilstrømningen, uansett hvor klart den ble formulert. Innvandringen til Europa skjøt fart etter hvert som årene gikk. Ikke på noe tidspunkt ble europeerne bedt om å vurdere fordelene og ulempene på lang sikt.


    Enoch Powell hadde rett og tok feil


    Den 20. april 1968, to uker etter mordet på Martin Luther King jr. og raseopptøyene som det gav støtet til i Washington og andre amerikanske byer, holdt det britiske parlamentsmedlemmet for det konservative partiet, Enoch Powell, en tale ved Midland Hotel i Birmingham, en tale som har hjemsøkt den politiske forestillingsevnen hos europeere helt siden den gang. Powell snakket om den til da beskjedne ankomsten av «fargede» fra de tidligere koloniene, hovedsakelig fra det indiske subkontinent, men også fra Karibia. På den tiden hadde folkevandringen kun satt sitt preg på et svært begrenset antall urbane strøk. Powell påstod at virkningene på lang sikt ville bli ghettoer, akkurat som i USA, hvor de stod i brann mens han talte. «Vi må være gale», sa han, «bokstavelig talt gale, som nasjon, når vi tillater en årlig ankomst av om lag 50.000 personer, hvorav størsteparten vil bidra til vekst i innvandrerbefolkningen gjennom barnefødsler. Det er som å se en nasjon travelt opptatt med å bære ved til sitt eget likbål.» Idet han siterte dikteren Vergil, formulerte Powell følgende advarsel: «Jeg synes å se elven Tiberen skummende av blod.»1


    Et halvt år senere, i en enda mer illevarslende tale til Rotary-klubben i London, advarte han om at dersom innvandringen fortsatte i samme tempo,


    vil de urbane strøkene i større og mindre byer i Yorkshire, Midlands og Home Counties bli overveiende eller utelukkende befolket av afrikanere og asiater. Mange steder i England vil bli som Washington. Fra alle disse områdene vil den innfødte befolkningen, det engelske folket som inderlig tror at dette er deres land og deres hjemsteder, bli drevet bort – jeg har med hensikt valgt det mest nøytrale ordet jeg kunne finne. Og for første gang i formiddag kommer jeg nå med en subjektiv oppfatning … Det engelske folket vil ikke utstå det.2


    Enhver diskusjon om innvandringen i Storbritannia har siden den gang essensielt dreid seg om hvorvidt Enoch Powell hadde rett. Det har vært en formålsløs diskusjon, fordi de som deltar i den har en tendens til å blande sammen to betydninger av ordet rett – den moralske betydningen og den faktiske. Det å si at erklæringen om frigjøringen av slavene er rett, er noe annet enn å si at den pytagoreiske læresetningen er rett. Powells bemerkninger avslørte en klasseavhengig splittelse som har å gjøre med hvilken av disse to typer riktighet politikken skal dreie seg om. Denne splittelsen er en egenskap ved all diskusjon om dagens innvandring i alle land.


    De politiske elitene var opptatt av hvorvidt Powell hadde moralsk rett. Selv om mesteparten av frykten Powell appellerte til, var legitim, og selv om det finnes godt grunnlag for å si at Powell selv ikke var rasist (f.eks. hans forkjærlighet for India og indiske språk), kan talen hans kun forsvares mot anklager om trangsynthet ved å drive ordkløveri. Mediedekningen var ikke til hans fordel. Tory-leder Ted Heath, Powells erkerival innenfor partiet, tvang Powell til å forlate sitt verv som forsvarsminister i skyggeregjeringen. Moralsk sett hadde ikke Powell rett.


    Opinionen var derimot opptatt av hvorvidt han faktisk hadde rett. Og i denne forstand hadde han uten skygge av tvil rett. Selv om Powells demografiske spådommer på den tiden ble latterliggjort, har de vist seg å være ikke bare omtrent riktige, men så nær eksakte som det er mulig å være for slike fremskrivninger: I sin tale til Rotary-klubben sjokkerte Powell tilhørerne ved å si at den ikke-hvite befolkningen i Storbritannia, som knapt utgjorde en million på den tiden, ville stige til 4,5 millioner i 2002.3 (Ifølge folketellingen var den «etniske minoritetsbefolkningen»4 i Storbritannia på 4.635.296 i 2001.) Under en tale i valgkampen i 1970 fortalte han velgerne i Wolverhampton5 at mellom en femtedel og en fjerdedel av byen deres, samt Birmingham og Londons indre bydeler, ville bestå av innvandrere fra samvelde­statene og deres etterkommere. (Ifølge folketellingen i 20016 er tallene over ikke-hvite for Wolverhampton 22,2%, Birmingham 29,6% og Londons indre bydeler 34,4%.)


    Vanlige briter elsket Powells Birmingham-tale. Han fikk bokstavelig talt lastebillass med post7 – 100.000 brev i løpet av de ti neste dagene, hvorav bare 800 gav uttrykk for uenighet. Men selv om Powell hadde rett i at innvandringen ville stige langt mer enn det en engelskmann ville ha betraktet som akseptabelt i 1968, tok han feil i sin spådom om at den neste generasjonen engelskmenn ikke ville tolerere den. Selv om blod faktisk har flytt fra tid til annen – en rekke rasistiske drap på sørasiater på Londons østkant på 1970-tallet, et titalls større opptøyer de siste tiårene, samt tallrike tilfeller av terrorplanlegging, inkludert bombingen av offentlig transport den 7. juli 2005 utført av islamistiske engelskmenn av pakistansk avstamning – har ikke blodet fått elvene til å skumme. Hva var det Powell overså?


    Én ting han glemte, var skammen. Den dominerende moralske følelsen i etterkrigstidens Europa var anger over to historiske misgjerninger: kolonitiden og nazismen. Riktignok hadde Storbritannia, som det eneste vesteuropeiske landet, ingen grunn til å angre på fascismens uhyrligheter to-tre tiår tidligere, da de hverken hadde gjort seg skyldig i, oppmuntret til eller sittet stille og sett på dem. Storbritannia hadde imidlertid nylig oppløst, mer eller mindre frivillig, det største imperiet i verdenshistorien, noe som gjorde de fleste av landets borgere usikre eller pinlig berørt. Powell hørte til unntakene. Med sitt lidenskapelige forhold til det gamle imperiet, betatt av romantikken ved det som han var, hadde han ingen sans for de tallrike botsøvelsene, og han enset ikke at hans samtidige så annerledes på saken.


    Når de henvendte seg til afrikanere, asiater og andre som ønsket å innvandre, hadde etterkrigstidens europeere en følelse av manglede moralsk legitimitet som ble sterkere for hvert tiår. Den dominerende sinnsstemningen ble oppsummert i The March, en film med oppdiktet historie som BBC 1 kringkastet i forbindelse med «One World Week» i 1990. I den filmen var det en karismatisk politisk leder ved navn El-Mahdi som førte en kvart million mennesker ut av en sudanesisk flyktningleir på en mer enn fire tusen kilometer lang marsj mot Europa under slagordet «Vi er fattige fordi dere er rike» – et budskap filmen gjorde lite for å motsi.8


    Selv de som følte at en slik skamfølelse var malplassert, var nødt til å innrømme at den hadde stor virkning. I The Camp of the Saints, en dyster roman av franskmannen Jean Raspail fra 1973, ansporer en gruppe filantroper og aktivister en million underernærte indere til å sjøsette en flåte av rustne skip på vei til Europa, og det med skjebnesvangre følger, blant annet at de velmenende personene som kommer løpende for å ønske hordene som er gått i land velkommen, blir tråkket i hjel av de samme. Raspails visjon favner mer av den moderne verdens kompleksitet enn The March. Politiske konflikter forårsakes ikke bare av ren og skjær ulikhet, men også av uhell, de intellektuelle elitenes forfengelighet og massemedienes snøballeffekt. Det BBCs filmskapere betraktet som samvittighet, anså Respail for å være en blanding av feighet og utilsiktede konsekvenser.


    Hverken for Powell eller Raspail hadde masseinnvandringen til Eu­ro­pa noe å gjøre med innvandrere som på selvstendig basis var «på jakt etter et bedre liv», som man pleier å si. For dem var det tale om organiserte masser som forlangte et bedre liv, et begjær med helt andre politiske konsekvenser. «Det er mye nærmere sannheten», sa Powell, «å tenke seg en løsriving av samfunn i Vestindia eller India eller Pakistan, som slår leir i bestemte områder i England.»9 Løsriving, slå leir – dette er militære metaforer. Powell gjorde galt i å bruke dem. Men selv om innvandrerne ikke handler kollektivt, kan individuelle beslutninger om å dra sin vei i en globaliseringens tidsalder forårsake enorme kollektive virkninger. Som den tyske dikteren og essayisten Hans Magnus Enzensberger skrev i 1992:


    Fri bevegelse av arbeidskraft følger i den frie kapitalbevegelsens kjølvann.10 Med globaliseringen av verdensøkonomien, som først i den senere tid er blitt fullt oppnådd, vil folkevandringene anta nye former også. Statlig organiserte kolonikriger, erobringer og fordrivelser vil høyst sannsynlig bli erstattet av molekylær masseinnvandring.


    Hvis man oppgir ideen om at vesteuropeerne er rovgriske eller utbyttende av natur, eller at afrikanere, asiater og andre som gjerne vil innvandre er deres uunngåelige ofre, er ikke den fundamentale forskjellen mellom kolonisering og arbeidsinnvandring så opplagt lenger.


    Hvor mye innvandring er det?


    For første gang i sin moderne historie er Europa nå et kontinent av innvandrere. Av de 375 millioner menneskene i Vest-Europa11 er det 40 millioner som bor utenfor sine fødeland. Befolkningen av inn­vandrere og deres etterkommere nærmer seg eller overstiger ti prosent i nesten alle vesteuropeiske land. Selv tradisjonelt fattige og mindre utviklede land i periferien av det katolske Europa, som Irland (14,1% innvandrere) og Spania (11,1%), er blitt historiske veikryss. Mellom år 2000 og 200512 økte Irlands utenlandsfødte befolkning jevnt over med 8,4% hvert år, Spanias med 21,6% pr. år (nei, det er ikke en trykkfeil).


    Men vi må trekke et klart skille. Mye av denne bevegelsen – delen som involverer europeere på vei til andre europeiske land – er egentlig ikke innvandring i det hele tatt. Det er et program for økt mobilitet av arbeidskraft og bosetning som man er blitt uttrykkelig enig om i avtaler inngått av de noen og tjue landene som utgjør Den europeiske union. EU-medlemmene har forpliktet seg på en «stadig tettere union». De såkalte Schengen-avtalene, som ble ratifisert i de ti årene etter 1985, tillater fri bevegelse av innbyggere på tvers av de fleste av Europas indre landegrenser, uten sjekkpunkter eller passkontroll.


    Det spiller ikke all verdens rolle at en tredjedel (37 prosent) av innbyggerne i Luxembourg er født utenlands. Praktisk talt alle sammen ble født innenfor EU: Portugal, Frankrike, Belgia, Tyskland og Italia er de viktigste opphavslandene. Luxembourg er stiftende medlem av Den europeiske union, og et av de mest lojale sådanne. Og polakker som flytter til Irland – noe ca. 63.000 av dem har gjort siden århundreskiftet, slik at 2 prosent av øyas befolkning er født i Polen – flytter ikke simpelthen fra ett land til et annet, de flytter innenfor et statsforbund.


    EU er ikke likt av alle13 i Europa, og flytting mellom EU-land er ikke populært – f.eks. ønsker 78 prosent av det irske folket å innføre restriksjoner på innvandring fra Øst-Europa. Slik mobilitet tærer på nasjonale kulturer som har formet og styrket folk i århundrer, og det skjer uansett hvem som står for flyttingen. Den svenske sosiologen Åke Daun har ofte skrevet om hvordan svensker «liker å være lik hverandre»14. De fleste folkeslag gjør nettopp dét, hvilket er vanskeligere når landene deres fylles opp med folk annetstedsfra. Preferansene for kulturell likhet dreier seg ofte om ting som tilsynelatende er bagateller – som ertesuppen svenskene tradisjonelt spiser på torsdag, eller en nasjonal ordknapphet som er så ekstrem at det å gi tegn i trafikken ifølge Daun «ofte betraktes som et uønsket uttrykk for aggresjon».15 Hvis du er blant de svenskene som kjenner en glødende entusiasme ved å spise ertesuppe på torsdag, eller et lett ubehag ved å signalisere at du skal svinge, kan innvandringen gjøre livet ditt litt mindre trivelig, for den forstyrrer slike ting. Og dette skjer selv om innvandrerne er fullstendig rettskafne borgere av et naboland.


    Men innvandring fra naboland avstedkommer ikke de mest bekymringsfulle spørsmålene, som f.eks. «Hvor godt vil de tilpasse seg?», «Ønsker de å bli assimilert?», eller fremfor alt:«Hvor er deres sanne lojalitet?» – hvilket kulminerer med det foruroligede «Hvor skal dette ende?». Det å omtale inter-europeisk flytting som «innvandring», kan være et brukbart debattriks for den som ønsker å sabotere en diskusjon om problemene ved ikke-europeisk innvandring. («Hvorfor er en marokkansk slum i Amsterdam et problem, men ikke kolonier av tyske pensjonister på Ibiza?») Det å bruke ordet innvandring for å beskrive flytting innenfor Europa er derfor ikke stort mer meningsfylt enn å beskrive en newyorker som «innvandrer» til California. Flytting mellom europeiske land teller med som innvandring i statistikken. Men det er ikke hva denne boken dreier seg om.


    Muslimsk innvandring


    Denne boken handler om en annen type innvandring: innvandring fra ikke-europeiske land og kulturer. For å være mer nøyaktig, tar den for seg bestemte problemer som oppstår fordi folk utenfra Europa ønsker å slå seg ned i Europa for godt, problemene med multietniske og multikulturelle samfunn. Det har alltid eksistert vesteuropeiske land som består av flere europeiske folk med forskjellige språklige og kulturelle identiteter – spesielt Belgia, Storbritannia, Finland, Frankrike, Spania og Sveits. Men folkevandringen mellom kontinenter på dagens nivå er uten sidestykke. Og den er ikke populær. Ikke i noe europeisk land ønsker flertallet av befolkningen å leve i noe mangfold av verdens kulturer. Ikke desto mindre er alle europeiske land i ferd med å komme til den smertelige erkjennelse at de på en eller annen måte, og uten at noen selv har valgt det, gjør nettopp det.


    I teorien kunne enhver svært forskjellig kultur vise seg vanskelig å assimilere i europeisk hverdagsliv. I praksis er det islam som innebærer de alvorligste problemene. I 1400 år har det vært motsetninger mellom den islamske og den kristne verden, til tider voldelige motsetninger. Vi lever i øyeblikket i en av disse tidene. Men i den grad innvandringen på en eller annen måte er strukturelt eller økonomisk nødvendig for Europa – en påstand som vil bli undersøkt nærmere i neste kapittel – er det likevel fra de overbefolkede muslimske landene ved Europas sørlige og sørøstlige yttergrense at den sannsynligvis vil komme.


    Nettoinnvandringen til Europa fra andre steder er på ca. 1,7 millioner nyankomne pr. år,16 hvilket er rekordnivå. Europas fremtidige fred og velstand avhenger av hvor lett disse nykommerne (samt deres barn og barnebarn) assimileres i den europeiske livsstilen. Rundt midten av det tjuende århundre var det praktisk talt ingen muslimer i Vest-Europa. Ved inngangen til det tjueførste århundre var det mellom 15 og 17 millioner muslimer i Vest-Europa,17 hvorav 5 millioner i Frankrike, 4 millioner i Tyskland og 2 millioner i Storbritannia.


    Den demografiske «vekten» av innvandringen til Europa er omtrent den samme som i USA, hvilket gjør det fristende å sammenligne muslimsk innvandring til Europa med latinamerikansk innvandring til USA. En slik sammenligning tåkelegger mer enn den klargjør. De kulturelle særegenhetene ved latinamerikanske innvandrere er – bortsett fra et annet (europeisk) førstespråk som de uunngåelig oppgir i andre generasjon – i hovedsak gamle versjoner av nordamerikanernes. Latinoene har mindre penger, større deltagelse i yrkeslivet, mer autoritære familiestrukturer, færre skilsmisser, går oftere i kirken (fortsatt hovedsakelig den katolske, selv om evangelisk protestantisme griper om seg med imponerende hastighet), spiser dårligere og verver seg hyppigere til militærtjeneste enn folk som er født i USA. Latinokulturen er med andre ord i hovedtrekk omtrent som den hvite, nordamerikanske arbeiderklassekulturen for førti år siden. Den kan forstås aldeles utmerket av enhver tålmodig nordamerikaner som noen gang har hatt en samtale om fortiden med sine foreldre. Masseinnvandring fra Latin-Amerika kan virke forstyrrende på enkelte lokale sedvaner, og tilstrømningen kan skape logistisk hodebry for skoler, sykehus og lokalmyndigheter. Men den krever ingen fundamentale reformer i USAs institusjoner eller kulturelle praksis, den kan tvert imot styrke disse.


    Islam i Europa er annerledes. Etter sin ankomst for et halvt århundre siden har nærværet av islam brutt – eller krevd tilpasninger eller forsvar av – ikke så rent få europeiske skikker, nedarvede ideer og statlige strukturer som religionen har kommet i kontakt med. Noen ganger består tilpasningene i ubetydelig tilrettelegging for muslimsk tradisjon – bedrifter som fjerner skikken med en drink etter jobben, egne åpningstider for kvinner i svømmebassenger eller bønnerom i offentlige bygninger, fabrikker eller varehus. Andre ganger føler man behov for nye lover, som den franske med forbud mot bruk av slør i skolen.


    Fra tid til annen er det selve Europas essens som trenger å tilpasses. Et tema som vil gå igjen i denne bokens senere kapitler, er at innvandringen, foruten den økonomiske kostnaden, har en høy pris i form av tapt frihet. Den multikulturalismen som har vært Europas hovedstrategi for å takle masseinnvandringen, krever at man ofrer friheter som de innfødte en gang betraktet som rettigheter. I de fleste vestlige land har for eksempel overvåkingen av radikale imamer og moskeer blitt trappet kraftig opp i løpet av det siste tiåret. En slik praksis kan lett kritiseres (noen ganger også med kynisme) fordi man setter folk under overvåking bare fordi de er muslimer. Et system med økt avlytting av alle kan bli minste konstitusjonelle motstands vei. I land hvor innvandreres sedvaner hevdes å være kvinneundertrykkende, har innblanding i privatlivet til alle familier blitt vanligere. For å ta et eksempel som vi vil komme tilbake til i kapittel 8, har en svensk statsråd foreslått landsdekkende underlivsundersøkelser av småjenter i den hensikt å bekjempe den omskjæringen som er vanlig hos et lite mindretall av innvandrerne – de overveiende muslimske somalierne og andre østafrikanere som begynte å komme på 1990-tallet.


    Innfødte europeere er blitt stadig mindre likefremme, eller stadig reddere, når det gjelder å uttrykke sin motstand mot innvandringen offentlig. Men ifølge meningsmålinger uttrykker de den privat. Det virker som om folk ikke bare er imot tilstrømningen av nye borgere, men også det multikulturelle samfunnet i sin alminnelighet. Bare 19 prosent av europeerne mener at innvandringen har vært bra for landene deres. Mer enn halvparten (57 prosent) sier at det er «for mange utlendinger» i deres land. Jo mer innvandring et land har hatt, desto mer øker motstanden mot innvandringen: 73 prosent av franskmennene synes at det er for mange innvandrere i deres land, det synes også 69 prosent av britene. Spørsmålet er ikke hvor mye innvandring europeerne ønsker, men hvor mye de vil tåle.


    De abstrakte betenkelighetene ved innvandringen generelt er ingenting sammenlignet med bekymringen for islam spesielt. Siden den 11. september 2001 har redselen for at innvandrere og deres barn er en femtekolonne, kommet til overflaten i alle europeiske land. Men også før 11. september viste de ovenfor nevnte meningsmålingene at franskmennene klaget tre ganger så ofte over at det var «for mange arabere»18 i landet enn de gjorde over noen andre. I 2006 sa Madrids borgermester Alberto Ruiz-Gallardón under henvisning til islam at byen hans «er ikke – og ønsker ikke å bli – multikulturell».19 Nå avdøde Oriana Fallacis utfall mot europeisk islam (Sinnet og stoltheten) ble Italias mestselgende ikke-skjønnlitterære bok gjennom tidene i 2002, og solgte i mer enn en million eksemplarer. I 2004 svarte Princeton-universitetets islamekspert Bernard Lewis spydig da han av en tysk avis ble bedt om å vurdere hvorvidt Europa ville være en supermakt ved slutten av dette århundret. «Europa», sa han, «kommer til å bli en del av den vestlige araberverdenen,20 en del av Nord-Afrika.»


    Danmark har skjerpet innvandringslovgivningen i løpet av det siste tiåret, hovedsakelig på grunn av alarmerende fremskrivninger på slutten av 1990-tallet om at 13,7 prosent av danskene ville ha sine røtter i «autoritære» land og kulturer innen 2020.21 Ettersom ingen av EU-landene er autoritære, kan ordet tas som en eufemisme for ikke-europeisk. Det at europeerne er mest bekymret for innvandring av andre folkegrupper, betyr ikke at det nødvendigvis er rasisme som ligger til grunn for deres bekymring. Deres følelse av ubehag kan skyldes bekymring for at forurettethet på vegne av ens opphav lett kan våkne til liv igjen, og at det er enkelt å nøre opp under en nostalgisk lengsel etter klanidentiteter. Dette ubehaget preger europeernes syn på baskerne, irene og andre europeiske folk, og det er ingen grunn til at det ikke skulle prege deres syn på nylig ankomne innvandrere. Muslimske innbyggere i Danmark reiste verden rundt i sine anstrengelser for å vekke hat mot landet under karikaturstriden i 2006, og muslimer med britisk statsborgerskap har planlagt og gjennomført angrep på sivile, ikke bare sitt eget land, men også i Israel. Islam kan kanskje assimileres i Europa på lang sikt, men det er ikke noe som tilsier at det er uunngåelig.


    Europas befolkningsproblem


    Uansett hvordan sammensetningen er mellom europeisk og ikke-europeisk innvandring i et hvilket som helst land, er det den sistnevnte som vokser og kommer til å dominere. Det er fordi europeerne ikke får nok barn. Hva enten det skyldes rikdom, dekadanse eller andre faktorer som har å gjøre med nasjonal moral, har fødselstallene hos innfødte europeere sunket i årevis, og de er nå på de laveste nivåene som noen gang er blitt registrert i verdens større regioner.22 Den innfødte befolkningen synker i praktisk talt alle EU-landene. I noen av dem synker den kraftig.


    Europeerne gjør vanligvis ikke noe stort nummer av dette problemet. De sier at demografene har tatt feil før, og at man bare om tjue eller tretti år kan vite hva Europas befolkning vil bli. De tar feil. Det er klart at det kunne inntreffe en babyboom i Europa før eller senere, men på kort sikt er demografi omtrent en så eksakt vitenskap som samfunnsvitenskapen kan være. Det blir ikke nødvendigvis noen slutt på prosessen med demografisk tilbakegang, nå som små familier er blitt den kulturelle normen. I Østerrike og Tyskland mener f.eks. kvinner i alderen tjue til tjuefire år at den «ideelle» familien har 1,7 barn. Som Wolfgang Lutz og kolleger av ham har poengtert, er dette svært nær det nivået hvor et samfunn havner i «den lave fertilitetens felle» som det sannsynligvis ikke kommer seg ut av. Hvis et samfunn skal ha en stabil befolkning, må gjennomsnittskvinnen sette til verden 2,1 barn i løpet av sin levetid (den såkalte «totale fertilitetsraten»). Samtlige europeiske land unntatt det muslimske Albania er godt under denne grensen. Det finnes en «sikkerhetssone» over 1,6 barn pr. kvinne hvor befolkningsnedgangen skjer gradvis og lett kan reverseres. Under det nivået har befolkningen en tendens til å kollapse snarere enn å synke gradvis. Et samfunn som opprettholder en total reproduksjonsrate på 1,8 vil reduseres til 80 prosent av sin størrelse i løpet av hundre år. Et samfunn med en total fertilitet på 1,323 (Italia, Spania, det østlige Tyskland og de baltiske statene) vil reduseres til en fjerdedel. Med dagens nedgang vil Italias innfødte befolkning være halvparten av sin nåværende størrelse ved midten av dette århundret, altså om litt mer enn en generasjon.


    Ikke bare har europeerne få barn, de er gamle også. En fjerdedel av dem er allerede over seksti. I Montfermeil, en overveiende nordafrikansk forstad til Paris, kaller barna fra boligblokkene et villastrøk som de krysser hver dag på vei til skolen, bebodd hovedsakelig av innfødte franskmenn, for la ville des vieux – 24 de gamles by. I mange deler av Europa har de unge en tendens til å være av utenlandsk herkomst. Når noen i Paris snakker om et ran utført av une bande des jeunes, en ungdomsbande, er dens nordafrikanske opphav ofte underforstått. Når boliger blir ledige på steder hvor det bor mange gamle, er det ofte innvandrere som tar over. Det som skjer med hele den europeiske sivilisasjonen, gjentar seg altså på lokalt nivå i europeiske nabolag.


    Ettersom det ikke finnes europeiske kilder til befolkningsvekst, kan Europa kun opprettholde sin størrelse og dynamikk ved å importere ikke-europeere. I noen europeiske land begynner andelen av personer som enten er innvandrere eller barn av innvandrere å nærme seg en fjerdedel. Av Sveriges 9 millioner innbyggere består 1,5 millioner av innvandrere og deres barn. Det samme gjelder 3 millioner av Nederlands totalt 16 millioner – herunder to tredjedeler av skoleelevene i Amsterdam, Rotterdam og Haag. Fremskrivninger viser at 29 prosent av nederlenderne vil ha minst én utenlandsk forelder i 2050. Noen av disse vil komme fra andre europeiske land, men de fleste – omtrent 2,7 millioner, eller nærmere en femtedel av Nederlands befolkning 25 – vil ha ikke-vestlig bakgrunn. Disse tallene underestimerer kanskje antall personer av ikke-europeisk herkomst, for noen av dem vil være barn av nederlandske statsborgere født i Nederland.


    I 2050 vil det ifølge Oxford-demografen David Coleman være 7 millioner «ikke-hvite» i Storbritannia26 dersom folkevandringen opphører fullstendig, og 16 millioner dersom den fortsetter på et «høyt» nivå med 108.000 ankomne pr. år. (Men selv dette høye nivået kan underestimere trykket fra innvandringen. Midt i det nye århundrets første tiår tok Storbritannia imot ca. 500.000 nye innvandrere 27 – svarende til én prosent av befolkningen – hvert år.) Ved midten av århundret vil befolkningen av utenlandsk opphav utgjøre mellom 20 og 32 prosent28 i de fleste større europeiske land.


    En del av denne økningen har å gjøre med nyankomne, men mye skyldes også den store forskjellen i fødselsratene mellom innfødte europeere og ikke-europeiske innvandrere, som det kan ta generasjoner å utjevne. I Torino, den norditalienske byen som siden 1990-tallet plutselig har fått omlag 10 prosent innvandrere, kan 0,2 prosent av dødsfallene og 25 prosent av barnefødslene tilskrives innvandrerne.29 En femtedel av barna i København,30 en tredjedel av barna i Paris og halvparten av barna i London settes til verden av utenlandske mødre. Franskfødte kvinner får i gjennomsnitt 1,7 barn hver, mens utenlandskfødte kvinner i Frankrike får 2,8.31 Tunisiere, tyrkere og marokkanere får gjennomsnittlig 3,3 - 3,4 barn, hvilket er høyere enn i deres hjemland.


    Europeerne antar at den raske befolkningsveksten blant innvandrere vil stoppe opp. De har hatt en tendens til å vise en bortimot religiøs tro på teoriene om «demografisk transisjon», som spår synkende fødselstall etter hvert som folk blir mer velstående. Ifølge slike teorier lever gamle mennesker lenger og flere unge overlever frem til reproduktiv alder når et samfunn får moderne medisin, hygiene og kosthold, mens mangeårige sedvaner hva angår stiftelse av familie ikke endres like raskt. Resultatet er massiv befolkningsvekst i en generasjon eller to. Når moderniteten gjør slike samfunn mer velstående og bedre utdannet, og forbrukersamfunnet byr på nye tilfredsstillelser som konkurrerer med oppfostring av barn, følger imidlertid et sterkt fall i fruktbarheten.


    Noen ganger skjer dette faktisk blant grupper av innvandrere. De «afrikanske inderne» som kom til Storbritannia fra Kenya og Uganda på slutten av 1960- og begynnelsen av 1970-tallet, har nå omtrent samme fødselsrate som innfødte briter. Men av og til skjer det ingen slik tilnærming. Folk fra Pakistan og Bangladesh32 som har vært enda lenger i Storbritannia enn de ovennevnte, har fortsatt fødselsrater som ligger over det nasjonale gjennomsnittet.


    Det finnes grunner til at innvandrere til Europa fra den tredje verden, i særdeleshet muslimer, kanskje ikke vil gå igjennom den samme demografiske transisjonen som deres vestlige vertskap gjorde. Den muslimske kulturen er uvanlig spekket med budskap som forklarer de praktiske fordelene ved fruktbarhet. Som et ordspråk fra hadith sier: «Gift deg, for jeg vil overgå andre folk tallmessig med din hjelp» (Ibn Majah, 1:599). Da den nå avdøde Yassir Arafat snakket om syvdoblingen av den palestinske befolkningen i løpet av en generasjon (fra 450.000 i 1967 til 3,3 millioner i 2002), kalte han de palestinske kvinnenes livmødre det «hemmelige våpenet»33 for sin sak. Europeiske muslimers fiendtlighet mot Europa kan ikke matche Arafats hat mot Israel, men innvandrerne trenger ikke være det minste fiendtlig innstilt overfor Vesten, eller dens verdier, for å sette spørsmålstegn ved denne sivilisasjonens vegring mot å føde og oppfostre barn. Langs veien mot europeisk modernisering (lese- og skriveferdigheter, selvstendighet, individualisme osv.) ligger varehusene, piercing i navlen, hasardspill på nettet, femti prosent skilsmisser samt utbredt normløshet og selvhat. Hva er det som gjør oss så sikre på at den europeiseringen er en vei som innvandrerne ønsker å gå?


    Sivilisasjon og dekadanse


    Mye europeisk diskusjon om innvandring, både av det rimelige og det urimelige slaget, avslører en veritabel panikk på vegne av de innfødte europeernes sivilisasjon. Hvorvidt Europa for første gang i sin historie vil lykkes med å ta imot ikke-europeiske minoriteter, vil avhenge av om innfødte og nykommere oppfatter Europa som en fremgangsrik sivilisasjon eller en dekadent sådan.


    For optimistene er tilgjengeligheten av tortillas, koraner og sarier i de store byene på kontinentet et bevis på at Europa blomstrer. At det er et fyrtårn for verdens fattige. Nykommere bringer med seg spennende produkter og folketradisjoner fordi Europa er sterkt og selvsikkert nok til å ønske disse tingene velkommen. Det finnes sju polskspråklige nyhetspublikasjoner i Dublin34 og seks kinesiske dagsaviser i Ungarn.35 Det er lettere å få tak i auberginer, mangoer og baklava enn noen gang før. Selv det rekordartede trafikkaoset – som strekker seg flere titalls kilometer langs motorveiene i Syd-Spania hver sommer når nordafrikanske arbeidere i alle europeiske land putter familien i en gammel bil og begir seg i retning ferjehavnene med forbindelse til Marokko – har sine lyse sider. De viser at Europas innvandrere er på farten, aktive, pulserende, mangeartede, livsglade.


    Men «avanserte» kulturer har gjennom historien ofte vist at de undervurderer hvor sårbare de er i møte med «primitive». Innvandrere tar også med seg mye uorden, fattigdom og kriminalitet. Tyrkiske innvandrere har gjort seg skyldig i væpnede oppgjør på skoler i Frankrike og Nederland. I Italia er det folk fra Balkan som vasker av vindusrutene på biler i veikryss for deretter å be om penger, 36 omtrent som tiggere gjorde på Manhattan på 1970- og 1980-tallet. Og uroligheter blant innvandrere har funnet sted i de fleste europeiske land, om ikke rene opptøyer.


    For pessimistene er innvandrernes og de etniske gruppenes pulserende energi noe som finner sted på bekostning av de europeiske samfunnene. Europeerne vet mer om arabisk kalligrafi og ghanesiske silkestoffer fordi de vet mindre om Montaigne og Goethe. Om utbredelsen av pakistansk kokekunst er den desidert største forbedringen i britisk offentlighet det siste halve århundret, er det også verdt å merke seg at bombene som ble benyttet ved det mislykkede angrepet på Londons kollektivtransport den 21. juli 2005 ble laget av en blanding av hydrogenperoksid og chapati-mel.37 Innvandringen hverken beriker eller befester den europeiske kulturen, men fortrenger den.


    Både optimismen og pessimismen forekommer samtidig i de fleste europeiske sinn. Innvandringen er virkelig en forfriskende og gjenopplivende kulturell mulighet. Men det er også en styrkeprøve mellom to kulturer. Den stakkarslige masseinnvandringen mellom europeiske land i de senere århundrer – jødiske og hugenottiske flyktninger, noen fabrikkarbeidere fra Polen, Irland eller Italia – var stor nok til å berike landene man slo seg ned i, men ikke så stor at den truet dem. Den kommer neppe til å danne mønster for det som dagens innvandringsbølge avstedkommer. Det finnes mange andre modeller for innvandring, og ikke alle ender med «absorpsjon» av nykommerne i vertslandet. Noen få hundre britiske eventyreres ankomst til India i det attende århundre var innvandring, det var også ambisiøse farmeres kolonisering av det «nye Spania» (nå Texas) tidlig i det nittende århundre. Innvandring beriker sterke land og kulturer, men kan sønderknuse svake.


    Mangfoldet er overvurdert


    Journalister og statlige talspersoner snakker ofte om innvandringen til Europa som et mangfoldig fenomen. Det er vanskelig å generalisere om Europa, sier de. I Frankrike omtales innvandringsproblemene i bok etter bok som et resultat av kolonitidens problemer, eller til og med som en fortsettelse av kolonitiden med andre midler.38 I Tyskland hører man derimot ofte at problemene med integrering av tyrkiske nykommere skyldes manglende kolonierfaring av den typen som, uansett hvilken skade den gjorde, i det minste har satt land som Frankrike og England i stand til å ta imot sine nyeste statsborgere som gamle kjente, med visse felles kulturelle referanser som utgangspunkt. Mange franskmenn er skeptiske når det gjelder assimilering av arabere, men mer optimistiske med hensyn til de stolte og uavhengige berbiske kabylene fra Algerie. Nederlenderne forsøker imidlertid å bortforklare den høye kriminaliteten i sin marokkanske befolkning ved å si at de er berbere fra Rif-området, man kan jo når alt kommer til alt ikke forvente at de skal assimilere seg like godt som araberne.


    En annen forklaring som man ofte får høre fra samfunnsvitere, er at innvandringsproblemene er en konflikt mellom «landsbygda» og «storbyer». Som den nederlandske historikeren Geert Mak skrev:


    Rundt 1970-tallet ble det valgt en gal politisk kurs39 i Nederland og andre steder i Vest-Europa. Uten tilstrekkelig selektivitet, uten godt lederskap og uten planer for hvordan alle nykommerne skulle ønskes velkommen i det nederlandske samfunnet, fikk man en stor tilstrømning fra den tyrkiske og marokkanske landsbygda til storbyer i Nederland.


    Det Europa står foran, er ifølge denne oppfatningen ikke noe som kan sammenlignes med Umayyad-kalifatets erobring av Spania, men heller det at budeier og gjetere flytter fra Normandies landsbyer til fabrikkene i Boulogne-Bilancourt. Mak, som betrakter seg selv som en ivrig forsvarer av innvandrere og har rettet noen av de voldsomste angrepene på Ayaan Hirsi Ali, den somalisk-nederlandske feministiske tenkeren og islamkritikeren, innser at de nederlandske planene for integrering av innvandrere (i alle fall de muslimske) har mislykkes så langt. Men han får seg ikke til å erkjenne muligheten for at de mislyktes fordi planene aldri hadde særlig gode sjanser til å bli gjennomført.


    Maks fortolkning av sitt lands elendighet kopieres av intellektuelle i flere europeiske land. Skribenter, akademikere og politikere later som om det bare er en eller annen besynderlighet eller tilfeldighet, et bifenomen – og slett ikke innvandringen i seg selv – som har skapt slike uløselige problemer i deres land. Det må skyldes en eller annen politisk blunder eller noe byråkratisk, kanskje en eiendommelighet ved innvandrerbefolkningen som man ikke hadde lagt merke til – noe som kan fikses ved hjelp av en ny plan.


    Dette er en misforståelse. Innvandringssituasjonen i Europa er ikke spesielt variert, selv om personene involvert i den er det. Om man ser bort fra den økonomiske krisen som begynte i 2008, er det å takle følgene av innvandringen det største problemet i alle land i Vest-Europa, og problemet er det samme i hvert eneste av dem. Hvis man forstår samspillet mellom innvandringen, islam og den innfødte europeiske kulturen i et hvilket som helst vesteuropeisk land, kan man sånn omtrent se for seg hvordan det fungerer i et annet – uavhengig av det nasjonale sinnelaget, uansett om det hadde et imperium eller ei, uansett hva slags rolle landet hadde i den andre verdenskrig, og uansett hvor dets muslimske befolkning kommer fra.


    Alle landene har synkende befolkninger. Alle landene analyserer utfordringene i forbindelse med innvandringen på samme måte, og alle fremmer den samme økonomiske politikken. Da den kristelig-demokratiske politikeren Rita Süßmuth offentliggjorde konklusjonene fra en uavhengig innvandringskommisjon i 2001, nemlig at Tyskland ville trenge 500.000 innvandrere hvert år for å opprettholde alderssammensetningen, skrev demografen Gunnar Heinsohn sarkastisk, men korrekt: «Nå har alle OECD-landene, til og med de slaviske landene i Øst-Europa, sine egne Süßmuth-rapporter. Og alle sammen hevder tappert, uavhengig av hverandre, at de er villig til å ta imot kvalifiserte og lett assimilerbare hi-tech-genier i stadig større antall.»40 Alle land følger omtrent samme strategi for assimilering av islam ved å gi muslimske pressgrupper halvstatlig verdighet, og samtidig erklære at man på denne måten vil skape et islam som reflekterer europeiske verdier, snarere enn det motsatte. Dette er drivkraften bak det franske Conseil français du culte musulman, det italienske Consulta og den tyske Islamkonferenz (dog i mindre grad), foruten Storbritannias mislykkede forsøk på å gjøre lederskapet i Muslim Council of Britain mer moderat i sine uttalelser. En reporter som reiser fra land til land, kan til og med høre de samme innvandringsvitsene og ordspillene. Franskmennene er like tilfredse med sin egen vittighet når de klager over importen av radikale imamer fra «Londonistan»41 som italienerne er når de klager over tumultene i sin egen by «Cremonistan» (Cremona).


    Hvorfor insisterer europeiske opinionsledere på at det er mangfold i innvandringen, et mangfold i islam? Kanskje for å avverge en diskusjon om muligheten for at de mange lignende innvandringsproblemene i alle vesteuropeiske land simpelthen kan være aspekter ved ett enkelt, større sammenstøt. «Sivilisasjonenes sammenstøt» forbindes med en bok av samme navn, skrevet av den nå avdøde Harvard-statsviteren Samuel Huntington. Men frykten for at globaliseringen kan skjerpe motsetningene mellom folk snarere enn å dempe dem, er ikke bare en idé som Huntington fikk på 1990-tallet.


    I 1961 holdt den franske politiske filosofen Raymond Aron en fore­lesning i London, kalt «Verdenshistoriens daggry». Der hevdet han at «nå som menneskeheten er på vei til å forenes, vil ulikhetene mellom folkeslag anta samme betydning som klasseskillene i sin tid hadde. Massenes vilkår varierer mer fra ett kontinent til et annet, eller fra et land til et annet, enn de noen gang har gjort. Bevisstheten om dette skillet brer om seg,42 og resignasjonen overfor fattigdommen og skjebnen forsvinner.» Arons bemerkninger er i hovedsak fortsatt riktige i internettalderen. De europeiske landenes befolkninger krymper og eldes – og mangler arbeidere. Den eneste opplagte tilførselen av ungdommelighet og arbeidskraft er fra de muslimske kulturene i sør og sørøst, som gjennom historien har vært Europas fiender, herskere eller undersåtter. Europa satser på at holdningene som er blitt overlevert gjennom århundrer på begge sider, enten er blitt borte eller kan fjernes. Det er sannsynligvis ikke noe klokt veddemål.


    Blir Europa det samme med andre mennesker?


    Dette er en bok om Europa, og om hvordan og hvorfor innvandringen og de multietniske samfunnene som følger i dens kjølvann, markerer et skille i verdensdelens historie. Den er skrevet med henblikk på de vanskelighetene innvandringen innebærer for det europeiske samfunnet. Det er ikke en bok om problemene innvandrerne eller de etniske minoritetene møter, ikke om den globale økonomiens urettferdigheter, ei heller om menneskerettighetsforpliktelser, selv om alt dette er viktige temaer som vil bli berørt der det er nødvendig. Denne boken tar sikte på å beskrive en vanskelig situasjon som er særegen for Europa, ikke å belære europeerne om hva de burde ønske seg eller strebe etter, eller hvordan samfunnene deres burde fungere.


    Den vanskelige situasjonen består i virkeligheten av to forskjellige problemer som, fordi de overlapper hverandre, ofte oppfattes feilaktig som ett problem. Det ene problemet er Europas evne til å assimilere innvandrere, det andre er Europas vanskeligheter med islam. Hvilket av disse problemene man tar for seg til enhver tid, bør fremgå av konteksten. Leseren advares om at det ikke er mulig å si noe viktig uten at man kutter hjørner og går rett på sak. Skulle man helgardert ethvert poeng med å bruke en masse «forutsatt» eller «til tross for», ville denne boken ha blitt en plage å skrive og forferdelig kjedelig å lese. Ordene brukes i sin folkelige betydning, ikke i samfunnsvitenskapelig eller politisk sådan. Så adjektivet innfødt kan f.eks. henvise til den ikke-muslimske delen av befolkningen i et europeisk land. Det betyr ikke at forfatteren er uvitende om at det nå blir født muslimer i Europa. Påstanden om at europeiske muslimer mislikte Jyllands-Postens beslutning om å offentliggjøre karikaturer av Muhammed, må forstås som en generalisering. Forfatteren hevder ikke å ha observert total enstemmighet etter å ha intervjuet hver eneste muslim på kontinentet. Økonomisering med ordene er hensikten, ikke overforenkling eller eksklusjon. Denne boken vil unngå alarmisme og poengløse provokasjoner, men den vil også unngå eufemismer og den typen overdreven forsiktighet som kjennetegner det meste som skrives om temaer som berører etnisitet.


    Masseinnvandringen som Europa har hatt i løpet av de siste femti årene, og som trolig vil fortsette i flere år, er uten sidestykke i historien. Noen av de moderate folkevandringene sent i det nittende og tidlig i det tjuende århundret endte godt, f.eks. polske gårdsarbeideres innvandring til Tyskland eller italienske industriarbeideres innvandring til Frankrike. Én endte katastrofalt: Jødenes innvandring til de vesteuropeiske byene. Dagens innvandring er mange ganger større enn alle disse, og involverer langt større kulturforskjeller. Det er uklart hva slags utfall dette vil få.


    Masseinnvandring kan tenkes å sette fart i økonomier som er hensunket i gamle vaner, og blåse nytt liv i samfunn som er demoralisert av sine feil og synder i det tjuende århundre. Men det virker ikke særlig sannsynlig. Som vi skal se i neste kapittel, overvurderte europeerne sitt behov for arbeidsinnvandring. De økonomiske fordelene innvandringen brakte, var marginale og midlertidige. De tilhører nå fortiden. De samfunnsmessige endringene innvandringen medførte, ble imidlertid massive og varige. Det å ta imot flere etniske grupper, betyr ikke at man legger til noe til det Europa allerede har. Det innebærer at man endrer det Europa allerede har. Innvandringen harmonerer dårlig med de velferdsstatene som har vært en hjørnestein i europeisk identitet siden den andre verdenskrig. Det øker anstrengelsene som kreves for å bygge en europeisk union. Islam, som om lag halvparten av de nyankomne til Europa bekjenner seg til, kommer dårlig overens med de europeiske tradisjonene for sekularisme. I kampen mellom de to ville det være arrogant å anta at sekularismen er sterkest. Det åndelige juggelet muslimske innvandrere ser i Vesten i dag, er ingen innbilning. Det kan vise seg å bli Europas største handikap i forsvaret av sin kultur.


    Resten av denne boken stiller spørsmålet om hvorvidt Europa blir det samme med andre mennesker. Svaret er nei.

«Denne boken er den beste jeg har lest om temaet.»
Theodore Dalrymple, National Review

